Διάβασα πως ακόμα και η διανοητική ευστροφία του συχωρεμένου Στήβεν Χόκινγκ δεν θα μπορούσε να προβλέψει πως τρεις εβδομάδες μετά τον θάνατό του οι ιδέες του θα έμπαιναν στο στόχαστρο ενός πνευματικού ποιμένα, σε μια γωνιά της Αττικής.

Στο πασχαλινό του μήνυμα ο Μητροπολίτης Κηφισίας, Αμαρουσίου και Ωρωπού, κ. Κύριλλος επιτέθηκε στον διακεκριμένο επιστήμονα, γράφοντας, χαρακτηριστικά στο μήνυμά του που διαβάστηκε στις ενορίες:

«Πρόσφατα πέθανε ένας διακεκριμένος αστροφυσικός, ο Στήβεν Χόκινγκ. Εσβησε κι αυτός όπως τόσοι άλλοι. Θαμπωμένος από τα επιστημονικά του επιτεύγματα, γεμάτος έπαρση και αλαζονεία ισχυριζόταν ότι δεν χρειάστηκε το χέρι του Θεού, για να δημιουργήσει το σύμπαν, αλλά έγινε μόνο με την δύναμη των νόμων της φύσης. Ο Θεός αποσύρθηκε από το σύμπαν και τον άνθρωπο και ως εκ τούτου η μεταθανάτια ζωή είναι ένα παραμύθι. Βέβαια αυτός και όσοι τον ακολουθούν ξεχνάνε ότι υπάρχουμε, επειδή υπάρχει ο Θεός. Ζούμε, γιατί το θέλει Εκείνος. Η αναπνοή μας είναι στα χέρια Του. Οσοι, λοιπόν, σκοτώνουν τον Θεό στον ουρανό, αφήνουν τον άνθρωπο στη γη ορφανό, μόνο του και απελπισμένο στις οδύνες και τα αδιέξοδά του».

Ο άθεος Χόκινγκ έχει απαντήσει στον Σεβασμιότατο πολύ πριν δεχτεί την επίθεση. Είχε πει λοιπόν:

«Έχω παρατηρήσει ότι, ακόμα και οι άνθρωποι που ισχυρίζονται ότι τα πάντα είναι προκαθορισμένα και δεν μπορούμε να κάνουμε τίποτα για να τα αλλάξουμε, κοιτάζουν αριστερά και δεξιά πριν περάσουν τον δρόμο».

Διάβασα και στο Facebook του Δημήτρη Αλικάκου:

Στο “πασχαλινό του μήνυμα αγάπης”, ο Μητροπολίτης Κηφισίας, Αμαρουσίου και Ωρωπού, κ. Κύριλλος επιτέθηκε στον Στήβεν Χόκινγκ, που πέθανε πριν λίγες μέρες.

Διαβάστε μήνυμα… αγάπης: «Έσβησε κι αυτός όπως τόσοι άλλοι. Θαμπωμένος από τα επιστημονικά του επιτεύγματα, γεμάτος έπαρση και αλαζονεία ισχυριζόταν ότι δεν χρειάστηκε το χέρι του Θεού, για να δημιουργήσει το σύμπαν, αλλά έγινε μόνο με την δύναμη των νόμων της φύσης.»

Όπως διαβάζω σε διάφορες αναρτήσεις, πολλοί πιστοί -με δυο δράμια μυαλό- έφυγαν από τις εκκλησίες (διαβάστηκε σε όλες τις ενορίες) ακούγοντας αυτά τα λόγια, αδυνατώντας να εξηγήσουν γιατί τόσο μίσος προς έναν άνθρωπο που τόσο βασανίστηκε στη ζωή του και κανέναν δεν έβλαψε.

“Θρησκεία της αγάπης” σου λέει μετά.



Θα έπρεπε να ντρέπεται.

(Και μην αυταπατάστε ότι είναι η εξαίρεση αυτός ο ιεράρχης. Ο κανόνας είναι)